Sergiu Mandinescu (1926-1964) - poetul temniţelor comuniste 


„ÎI căutăm în zadar în publicaţiile vremii lui. Numele lui Sergiu Mandinescu, un 
tînăr poet cu evident talent, nu apare în revistele literare de pînă prin 1948 şi nici 
după acea dată. L-a salvat din anonimat, mai tîrziu, suferinţa din închisorile pe 
care, deţinut şi torturat, le-a străbătut 12 ani de-a rîndul (Jilava, Aiud, 
Caransebeş, Tîrgu Ocna, Gherla, Piteşti), din 1948 pînă în 1960. Dar, mai ales, l- 
au mai salvat din neființă amintirile unor tovarăşi de suferinţă carcerală. 
Publicarea poemelor lui Sergiu Mandinescu a fost întotdeauna fragmentară. 
Numele lui apare în prima antologie de Poezii din închisori (Zaharia Pană, G. 
Caraza, Canada, 1952). Mai tîrziu, într-o culegere de Poezie în cătuşe (Aurelian |. 
Popescu, 1995) şi cîteva versuri citate în Amintirile preotului Gh. Calciu (Ed. 
Christiana, 2007) au adăugat alte secvenţe din opera poetului. În revista 
Memoria de sub direcţia regretatului Banu Rădulescu a fost reprodus poemul 
Amin. Astfel, au fost recuperate (considerate, probabil, a fi mai reprezentative) 
creaţiile poetice ale lui Sergiu Mandinescu. Altele s-au pierdut fără urmă... 
Istoricul Cicerone loniţoiu, şi el binecunoscut deţinut politic, menţionează numele 
şi, parţial, biografia poetului Sergiu Mandinescu în Dicţionarul victimelor 
comunismului, 2004 (este, de fapt, prima biografie a poetului, alături de o 
reproducere a unor versuri). 

2. O mai cuprinzătoare prezentare a operei „poetului martir”, cum îl consideră 
cei ce l-au cunoscut în închisorile pe unde a trecut, a fost scrisă de prof. Radu 
Ciuceanu, directorul Institutului Naţional pentru Studiul Totalitarismului, într-o 
publicaţie efemeră, Lumea românească (an II, 1997, p. 8-9), care a reuşit să 
aducă numele şi poemele lui Sergiu Mandinescu în lumea eliberată de comunism 
a României. (Radu Ciuceanu îi era bun prieten încă din perioada de rezistenţă în 
Carpaţii Olteniei, din anii 1946-1948.) 

3. Cicerone loniţoiu arată că poetul s-a născut în judeţul Bacău, la 3 iunie 1926. A 
absolvit Liceul Militar „D.A. Sturdza” din Craiova, a încercat să studieze la 
Facultatea de Medicină şi, în sfîrşit, s-a decis să intre în Şcoala de ofiţeri din 
Sibiu. Exclus, pare-se, de acolo (motive politice?) s-a îndreptat către una dintre 
mişcările de rezistenţă din Oltenia, aceea de sub comanda generalului lancu 
Carlaonţ. A fost acceptat, dar curînd, într-un act de indisciplină, din proprie 
iniţiativă, a încercat să treacă Dunărea, pe la Turnu Severin, în lugoslavia. Prins şi 
arestat, a fost anchetat de Securitate. În iunie 1949, este condamnat la 12 ani de 
închisoare. Cercetările şi interogatoriile au continuat însă, frecvent, şi după 
condamnare. În decembrie 1949 a fost dus la penitenciarul din Aiud şi, de acolo, 
în februarie 1950, a fost trimis la închisoarea din Piteşti, centrul blestemat al 
„reeducării” deţinuţilor, unde „ţăndări din sufletele noastre au ajuns pînă la 
Cer”... Trece, mai departe, prin alte locuri ale detenţiei politice, mereu hărțuit de 
Securitate („pentru continuarea cercetărilor în vederea clarificării tuturor 
problemelor cunoscute”). 

Sergiu Mandinescu a fost eliberat din închisoarea Gherla în 1960 (la 34 de ani), 
dar nu înainte de a i se mai fi întins o capcană. Un document (comunicat de 
Cicerone loniţoiu) adresat lui Nikolski, bestialul general-şef al Securităţii, de către 


un subaltern care conducea „reeducarea” (cea „non-violentă”!) arată că, în 
ianuarie 1960, în perspectiva ieşirii din detenţie, Sergiu Mandinescu organizase 
un grup de trei persoane, deţinuţi ca şi el, cu care să continue, în libertate, lupta 
anticomunistă. Nu se abătuse de la idealul său nici după cei 12 ani de temniţă 
grea! 

A fost pedepsit şi trimis în Bărăgan, în „celebrul” sat Lăteşti, unde a rămas pînă 
în 1961. A supravieţuit într-o mizerie materială cumplită. S-a stins în martie 1964 
(de bună seamă, urmare a torturilor din închisori). 

Opera sa poetică majoră este pierdută. Dar valoarea ei poetică peste ani şi ani 
este intactă. Mai ales în lumea, prea puţin luată în seamă, a deţinuţilor politici, 
cei care în modestă şi anonimă tăcere îşi recunoşteau eroii. Cicerone loniţoiu 
afirmă: „A redat în versuri urgia prin care a trecut, poeziile sale transmiţindu-se 
din gură în gură”. De aceea, „pe fişia amară a vieţii lui” nu a apărut nici un vers 
într-o revistă literară de autoritate. Parcă Sergiu Mandinescu şi-ar fi lăsat 
versurile să treacă în amintiri, dacă nu chiar în legendă. 

4. lată-ne acum în situaţia de a prezenta, în dimensiuni literare normale, opera 
poetică a celui ce a fost Sergiu Mandinescu. Acest demers critic, evaluativ ar fi 
trebuit făcut de multă vreme daca vreuna din poeziile lui ar fi fost publicată. Şi 
daca poetul ar mai fi fost în viaţă. Nu-i, bineînţeles, o sarcină uşoară. Şi totuşi! 

În opera poetică salvată de memoria celor ce îi recitau versurile se disting cîteva 
direcţii lirice evidente. Mai întîi, poeme strict (să le denumim) „estetice”. O 
„simfonie a culorilor” (poemele: Alb, Roşu, Galben, Verde, Albastru, Indigo, Violet, 
Negru) dezvăluie „tîlcurile” artei sale poetice. Alb înseamnă „iubire, pace, jertfă, 
mîntuire / În tîlcul alb acestea toate sunt”. Roşu, pe lîngă „trandafirii înfloriţi” îi 
sugerează crima lui Cain („sîngele ca focul său lichid / cuprinde tot. Opreşte-te, 
Caine!”). Portocaliu este „culoarea împlinirii”. Violet „un fel de doliu-al înserării”, 
„culoarea suferinţei, Violetul” etc. Mai plină de sensuri tainice este culoarea 
Negru, „un stol de corbi, o flamură de iad”, „absenţa dureroasă a luminii” - care 
încheie, totuşi, cu gîndul optimist al nemuririi jertfei („pe acest fond de întuneric / 
apare noaptea, cosmosul feeric / şi lumile ce, ziua, nu se văd”). 

5. Altă direcţie lirică este patriotismul. Aş adăuga convingerile sale naţionaliste. 
Mai mult şi mai clar decît la alţi poeţi ai vremii (Radu Gyr, Nichifor Crainic, Vasile 
Voiculescu - cu toţii aruncaţi în temnițe) au răsunat versurile lui Sergiu 
Mandinescu. Obsedanta lui dragoste de patrie era legată însă şi de reminiscenţe 
culturale. În acele vremi tulburate, cînd agresiuni războinice amenințau ţara 
noastră, se acredita ideea că Românii, de „strajă la hotarele lor”, ar fi apărat 
Occidentul. Poezia Şi azi, ca ieri (compusă în închisoare) ilustrează această 
concepţie: Românii, „mereu cu sufletele-n doliu”, „cerşind din poartă-n poartă” 
se îndreaptă, „şi azi ca ieri” către Europa, avertizînd-o cu „un chiot de alarmă” că 
„un nou Attila spulberă pămîntul”, că „hoarde din Altai / cutremură cetăţi 
voievodale” (româneşti): „vă apără un neam necunoscut / Sorbona, Salamanca, 
Oxford, Jena / Şi azi, ca ieri, noi stăm, la Nistru, scut / Să nu ajungă Asia pe 
Sena”. 

George Coşbuc, Octavian Goga şi nu mai puţin Radu Gyr se regăsesc, ecou, în 
versurile lui Sergiu Mandinescu, dincolo de timp şi de spaţiu. Dar Sergiu 
Mandinescu, militar ca formaţie, adăuga înflăcăratelor sale versuri propria sa 
fapta: a se fi integrat, voluntar, în cealaltă mare, necunoscută oaste, mişcarea de 


rezistenţă armată. 

Poet fără limite, anticomunist permanent rebel, încrezător neclintit în victoria 
luptei sale continue: acesta a fost Sergiu Mandinescu. Un scriitor zbuciumat de 
suferinţele lumii în care trăia. De bună seamă, ar fi putut şi el trăi în linişte, dar 
nu reuşea să-şi găsească pacea existenţei senine în vremurile pe care le înfrunta: 
„La sînul odihnei ai vrea să te culci / dar treci prin furtuni. De ce oare? / Visînd 
linişti dulci, linişti dulci, linişti dulci / Plutim pe nelinişti, amare”. 

6. Capodopera sa rămîne Amin. A scris-o în închisoarea din Piteşti, în decembrie 
1949. Au scris, despre „experimentul şi patimile” de la Piteşti, Dumitru Bacu 
(1963), Virgil lerunca (1981), Paul Goma (1981). În versuri, însă, a descris 
infernul, „cu pană de înger şi cerneală de bezne”, Sergiu Mandinescu: „Atît de 
cumplite au fost suferinţele, / Atît de năprasnică urgia, / Încît în noaptea aceea 
unii şi-au pierdut minţile, / Alţii şi-au pierdut veşnicia”. Tabloul ororii descrise de 
poet este înfiorător: „Într-un tîrziu toate sufletele zăceau sfărimate. / Ah, 
amintirea asta ca pe o roată mă frînge! / Pe jos erau risipiţi creiţarii de sînge, / 
Plata atitor păcate”. Şi mai departe: „Dintre cei care au trecut pe acolo, numai 
morţii trăiesc./ lată, de pildă, eu - umblu, vorbesc,/ Asemenea lui, aşijderea ţie, / 
Dar viaţa mea nu-i, nu-i, prietene, decît o moarte vie”. Poemul intitulat Amin a 
fost scris în decembrie 1949 şi a circulat oral, în lumea temniţelor comuniste, în 
memoria tuturor deţinuţilor, „pe lespedea de patimi şi de chin”. Merită astăzi a fi 
cunoscut în literatura română. 

7. Este timpul ca poezia lui Sergiu Mandinescu să poată fi apreciată, critic, în 
interiorul literaturii române contemporane. Atiîta cîtă a putut lăsa posterităţii, în 
acei ani (1945-1964) un poet tînăr, militant, care-şi dedica creaţia valorilor 
morale perene, „iubirii, păcii, jertfei, mîntuirii” şi convins de „virtuțile nemuririi”. 
Un poet cum puţini au fost... 

Supunem aici spre judecată critică poemele lui Sergiu Mandinescu. Ne putem 
întreba ce ar fi putut deveni un asemenea talent, mai tîrziu, dacă Destinul nu i-ar 
fi curmat viaţa la 38 de ani. Un poet tînăr nu rămîne totdeauna tînăr -, dar un 
erou trăieşte dincolo de timp. 

În versurile lui Sergiu Mandinescu se disting, atît cît putem înţelege, registre 
poetice variate, bineînţeles, concordante cu epoca în care a trăit. Se pot 
recunoaşte, uneori, tonalități poetice simboliste, de la Dimitrie Anghel (Simfonia 
culorilor) pînă la Macedonski, Minulescu şi Bacovia. Regăsim, în Amin, verbul 
vituperant al lui Tudor Aghezi. Altfel spus, poezia lui Sergiu Mandinescu este o 
sinteza literara şi o confirmare poetică a suferinţei naţionale româneşti sub 
comunism. Acest Icar fără prihană care se avînta spre eroice idealuri greu de 
atins, aruncîndu-se în gol, s-a prăbuşit, aşa cum era de aşteptat, la pămînt. În 
pămîntul patriei. 

Acesta a fost poetul Sergiu Mandinescu, care îşi caută astăzi locul pe care îl 
merită - în literatură, în istorie... 


